SET ปิดเช้าขยับขึ้นเล็กน้อย กูรูเตือนบ่ายระวังแรงขาย!
SET ปิดช่วงเช้าบวก 1.86 จุด หรือ 0.12% มาที่ 1,534.09 จุด มูลค่าซื้อขายที่ 13,402.25 ล้านบาท บ่ายคาดตลาดแกว่งแคบ แนวรับ 1,530-1,520 จุด แนวต้าน 1,540 จุด
3 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (3 เม.ย.) บวก 1.86 จุด หรือ 0.12% มาที่ 1,534.09 จุด สูงสุดที่ 1,537.97 จุด ต่ำสุดที่ 1,531.27 จุด มูลค่าซื้อขายที่ 13,402.25 ล้านบาท
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้แกว่งในกรอบแคบ ขณะที่วอลุ่มเทรดเบาบาง เนื่องจากหลายตลาดอื่นในภูมิภาคเอเชียปิดทำการเนื่องในวัน Good Friday และจะปิดวันอีสเตอร์อีกด้วย จึงทำให้ตลาดช่วงนี้ดูจะเงียบเหงา
ส่วนตลาดที่เปิดเทรดในวันนี้ส่วนใหญ่ยืนในแดนบวกตามตลาดสหรัฐที่ปรับตัวขึ้นเมื่อคืนที่ผ่านมา มีเพียงตลาดจีนที่ติดลบเล็กน้อย ซึ่งคืนนี้ตลาดในยุโรปและตลาดสหรัฐจะปิดทำการเนื่องในวัน Good Friday
อย่างไรก็ตาม Sentiment การลงทุนยังเป็นบวก จากการยกเลิกกฎอัยการศึก เพียงแต่ upside ดูจำกัด เนื่องจากใกล้วันหยุดยาวเทศกาลสงกรานต์ ทำให้ในช่วงท้ายตลาดอาจจะมีการขายเพื่อลดความเสี่ยงบ้าง
แนวโน้มการลงทุนบ่ายนี้ คาดว่าตลาดคงจะยังแกว่งแคบ โดยมีแนวรับ 1,530-1,520 จุด ส่วนแนวต้าน 1,540 จุด